Il-kampanji ta' tilqim madwar l-Ewropa wasslu għal progress sinifikanti fil-ġlieda kontra l-COVID-19. Madankollu s-sitwazzjoni f'xi stati membri għadha serja ħafna. Sabiex ikomplu jiżdiedu r-rati tat-tilqim fl-Unjoni kollha, jeħtieġ li jiżdiedu l-isforzi biex tingħeleb l-eżitazzjoni għat-tilqim, inkluż billi tiġi indirizzata d-diżinformazzjoni, b'mod partikolari fuq pjattaformi tal-media soċjali. Huwa meħtieġ li nibqgħu attenti fir-rigward tal-emerġenza u t-tixrid ta' varjanti ġodda possibbli. Fid-dawl tal-iżvilupp tas-sitwazzjoni epidemjoloġika, il-Kunsill Ewropew jappella għal aktar koordinazzjoni biex jiġi ffaċilitat il-moviment liberu fl-UE u l-ivvjaġġar lejha, u għal reviżjoni taż-żewġ rakkomandazzjonijiet tal-Kunsill. Huwa jħeġġeġ lill-Kummissjoni biex tħaffef il-ħidma tagħha rigward ir-rikonoxximent reċiproku ta' ċertifikati ma' pajjiżi terzi. Abbażi tal-esperjenzi tal-kriżi tal-COVID-19, ir-reżiljenza tal-UE għall-kriżijiet u t-tħejjija orizzontali għalihom iridu jissaħħu. Sabiex jiġi żgurat titjib fil-prevenzjoni ta' emerġenzi tas-saħħa futuri fl-UE, fit-tħejjija u fir-rispons għalihom, il-Kunsill Ewropew jappella għall-konklużjoni tan-negozjati dwar il-pakkett leġiżlattiv dwar l-Unjoni tas-Saħħa u biex jiġi żgurat li l-istati membri jkunu involuti b'mod adegwat fil-governanza tal-Awtorità għat-Tħejjija u għar-Rispons f'Każ ta' Emerġenza tas-Saħħa (HERA). Huwa jfakkar fil-ħtieġa li tavvanza malajr il-ħidma dwar l-aċċess għall-mediċini fl-istati membri kollha. Il-Kunsill Ewropew itenni l-impenn bla heda tal-UE li tikkontribwixxi għar-rispons internazzjonali għall-pandemija u li tiżgura aċċess għall-vaċċini għal kulħadd. Huwa jappella għat-tneħħija rapida tal-ostakli li jfixklu l-organizzazzjoni globali tad-distribuzzjoni tal-vaċċini, u jistieden lill-Kummissjoni biex tkompli tinvolvi ruħha direttament mal-manifatturi f'dan ir-rigward. Dan ser jippermetti lill-istati membri jħaffu t-twassil tal-vaċċini lill-pajjiżi l-aktar fil-bżonn. L-UE ser tkompli tappoġġa l-produzzjoni u l-użu tal-vaċċini fil-pajjiżi sħab. Fil-kuntest tal-laqgħa li jmiss tal-G20 u fid-dawl tas-sessjoni speċjali tal-Assemblea Dinjija tas-Saħħa f'Novembru, il-Kunsill Ewropew jissottolinja l-appoġġ tiegħu għal rwol b'saħħtu u ċentrali tal-Organizzazzjoni Dinjija tas-Saħħa fil-governanza globali futura fil-qasam tas-saħħa u għall-objettiv li jintlaħaq qbil dwar trattat internazzjonali dwar il-pandemiji. [...] PREZZIJIET TAL-ENERĠIJA 11. Il-Kunsill Ewropew indirizza ż-żieda qawwija reċenti fil-prezzijiet tal-enerġija u qies l-impatt taż-żidiet fil-prezzijiet fuq iċ-ċittadini u n-negozji, speċjalment iċ-ċittadini vulnerabbli tagħna u l-SMEs, li qed jistinkaw biex jirkupraw mill-pandemija tal-COVID-19. Is-sett ta' għodod ippreżentat fil-Komunikazzjoni tal-Kummissjoni dwar l-indirizzar tal-prezzijiet tal-enerġija li qed jogħlew fih miżuri utli kemm fuq perijodu qasir kif ukoll aktar fit-tul. Il-Kunsill Ewropew jistieden: lill-Kummissjoni tistudja l-funzjonament tas-swieq tal-gass u tal-elettriku, kif ukoll is-suq tal-EU ETS, bl-għajnuna tal-Awtorità Ewropea tat-Titoli u s-Swieq (ESMA). Sussegwentement, il-Kummissjoni ser tivvaluta jekk ċerta imġiba kummerċjali teħtieġx azzjoni regolatorja ulterjuri; lill-istati membri u lill-Kummissjoni biex b'mod urġenti jagħmlu l-aħjar użu mis-sett ta' għodod biex jipprovdu għajnuna għal żmien qasir lill-konsumaturi l-aktar vulnerabbli u biex jappoġġaw lill-kumpaniji Ewropej, filwaqt li jqisu d-diversità u l-ispeċifiċità tas-sitwazzjonijiet tal-istati membri; lill-Kummissjoni u lill-Kunsill jikkunsidraw malajr miżuri fuq perijodu medju u fit-tul li jikkontribwixxu għal enerġija bi prezz li jkun affordabbli għall-familji u għall-kumpaniji, iżidu r-reżiljenza tas-sistema tal-enerġija tal-UE u tas-suq intern tal-enerġija, jipprovdu s-sigurtà tal-provvista u jappoġġaw it-tranżizzjoni lejn in-newtralità klimatika, filwaqt li jqisu d-diversità u l-ispeċifiċità tas-sitwazzjonijiet tal-istati membri; u lill-Bank Ewropew tal-Investiment biex jeżamina kif jista' jħaffef l-investiment fit-tranżizzjoni tal-enerġija, fil-marġni ta' manuvra ta' kapital attwali tiegħu, bil-ħsieb li jitnaqqsu r-riskji ta' tfixkil futuri u jintlaħqu l-ambizzjonijiet ta' konnettività globali tal-Ewropa. Il-laqgħa straordinarja tal-Kunsill TTE (Enerġija) tas-26 ta' Ottubru 2021 ser tmexxi 'l quddiem din il-ħidma immedjatament. Il-Kunsill Ewropew ser jibqa' jissorvelja s-sitwazzjoni u jerġa' lura għaliha f'Diċembru. [...] V. KUMMERĊ 22. Il-Kunsill Ewropew kellu diskussjoni strateġika dwar il-politika kummerċjali tal-UE. RELAZZJONIJIET ESTERNI 23. Il-Kunsill Ewropew iddiskuta t-tħejjijiet għas-Summit li ġej tal-ASEM fil-25 u s-26 ta' Novembru 2021. F'dan il-kuntest, huwa jappoġġa l-istrateġija tal-UE għall-kooperazzjoni fir-reġjun Indo-Paċifiku u jistieden lill-Kunsill jiżgura l-implimentazzjoni rapida tagħha. Il-Kunsill Ewropew iddiskuta wkoll it-tħejjijiet għas-Summit tas-Sħubija tal-Lvant, li ser isir fil-15 ta' Diċembru 2021. Ir-relazzjonijiet tal-UE ma' dan ir-reġjun jibqgħu ta' importanza strateġika ewlenija. Il-Kunsill Ewropew itenni l-appell tiegħu lill-awtoritajiet Belarussi biex jeħilsu lill-priġunieri politiċi kollha. Qabel il-COP 26 fi Glasgow, il-Kunsill Ewropew jappella għal rispons globali ambizzjuż għat-tibdil fil-klima. Huwa essenzjali li l-limitu tat-tisħin globali ta' 1.5°C ikun jista' jintlaħaq. Il-Kunsill Ewropew għalhekk jappella lill-Partijiet kollha biex jippreżentaw, u jimplimentaw, miri u politiki nazzjonali ambizzjużi. Huwa jħeġġeġ b'mod partikolari lill-ekonomiji ewlenin li għadhom ma għamlux dan biex jikkomunikaw jew jaġġornaw kontributi stabbiliti fil-livell nazzjonali mtejba u ambizzjużi fil-ħin għall-COP 26 u biex jippreżentaw strateġiji fit-tul biex jintlaħqu emissjonijiet żero netti sal-2050. Il-Kunsill Ewropew ifakkar fl-impenn mill-UE u l-istati membri tagħha biex ikomplu jżidu l-finanzjament tagħhom għall-klima. Huwa jappella lil pajjiżi żviluppati oħra biex iżidu b'mod urġenti l-kontribut tagħhom għall-mira kollettiva ta' finanzjament għall-klima ta' USD 100 biljun fis-sena sal-2025. Il-Kunsill Ewropew ħa nota wkoll tat-tħejjijiet għal-laqgħa tal-COP 15 dwar id-diversità bijoloġika f'Kunming. Huwa jappella għal qafas globali tal-bijodiversità ambizzjuż għal wara l-2020 sabiex jitwaqqaf u jitreġġa' lura t-telf tal-bijodiversità. *** Wara d-dikjarazzjoni tal-Kunsill tas-6 ta' Diċembru 2018 dwar il-ġlieda kontra l-antisemitiżmu u l-iżvilupp ta' approċċ ta' sigurtà komuni biex jiġu protetti aħjar il-komunitajiet u l-istituzzjonijiet Lhud fl-Ewropa u d-dikjarazzjoni tal-Kunsill tat-2 ta' Diċembru 2020 dwar l-integrazzjoni tal-ġlieda kontra l-antisemitiżmu fl-oqsma kollha ta' politika, il-Kunsill Ewropew jilqa' l-istrateġija tal-UE dwar il-ġlieda kontra l-antisemitiżmu u t-trawwim tal-ħajja Lhudija adottata mill-Kummissjoni fil-5 ta' Ottubru 2021. Il-Forum Internazzjonali ta' Malmö dwar it-Tifkira tal-Olokawst u l-Ġlieda kontra l-Antisemitiżmu fit-13 ta' Ottubru 2021 huwa tfakkira li għandu jsir kull sforz fil-ġlieda kontra kull forma ta' antisemitiżmu, razziżmu u ksenofobija. Ara l-paġna tal-laqgħa